नगर निकायों के मृत कर्मियों के आश्रितों की अनुकंपा पर जल्द की जाएगी बहाली
नगरनिगम में अनुकंपा के आधार पर नियुक्ति की प्रक्रिया जल्द शुरू होने वाली है। सरकार ने राज्य के सभी निकायों से वैसे कर्मचारियों की सूची मांगी है, जिनकी मृत्यु सेवा काल के दौरान हो चुकी है और उनके आश्रित को अब तक नियोजन नहीं मिल सका है। निगम में अनुकंपा के आधार पर बहाली वर्षों से बंद है। मृतक के आश्रित नगर निगम के चक्कर लगा-लगाकर थक चुके हैं। मृतक के आश्रितों को अनुकंपा पर नौकरी देने का निर्णय सरकार ने झारखंड लोकल बॉडीज इंप्लाइज एसोसिएशन के साथ हुए समझौते के तहत लिया है। सरकार ने राज्य के सभी निकायों के नगर आयुक्तों, मुख्य कार्यपालक पदाधिकारियों, कार्यपालक पदाधिकारियों को मृत कर्मियों और उनके आश्रितों की सूची उपलब्ध कराने का निर्देश दिया है। नगर विकास विभाग के अवर सचिव राहुल कुमार ने सभी निकायों से सूची जल्द देने को कहा है, ताकि समीक्षा के बाद नियुक्ति की प्रक्रिया जल्द शुरू की जा सके।
hin_Deva hin_Deva